སྟོན་པ་ཤཱཀྱ་མུ་ནེ་ནི་དང་ཐོག་སེར་སྐྱའི་རྒྱལ་ཁབ་ཀྱི་རྒྱལ་པོའི་སྲས་ཤིག་ཡིན་པ་དང་།དགུང་ལོ་ཉི་ཤུ་རྩ་དགུར་རབ་ཏུ་བྱུང་ཞིང་དགུང་གྲངས་སུམ་ཅུ་སོ་ལྔར་སངས་རྒྱས་རྗེས་ལོ་ངོ་བཞི་བཅུ་ཞེ་ལྔའི་རིང་ཚོས་སྤེལ་ཏེ་མཐར་དགུང་གྲངས་བརྒྱད་ཅུར་མྱ་ངན་ལས་འདས་སོ།།ཁོང་གི་ཆོས་སྤེལ་ཡུལ་གཙོ་བོ་ནི་གནའ་རབས་རྒྱ་གར་གྱི་ཆུ་བོ་གདྒ་རྒྱུགས་ཡུལ་དབུས་ཁུལ་དུ་ཡིན།ཁོང་ལ་སློབ་མ་ཕོ་མོ་མང་པོ་ཡོད་པ་དང་།དགེ་སློང་དང་དགེ་སློང་མའི་དགེ་འདུན་གྱི་སྡེ་ཡང་བཙུགས།སྟོན་པ་དགོངས་པ་མྱ་ངན་ལས་འདས་པའི་ལོ་ཕྱི་མར་སྟོན་པའི་དགེ་ཕྲུག་གོང་མ་འོད་སྲུང་ཆེས་པོས་་གཉེར་མཛད་དེ་གནས་བརྟན་ལྔ་བརྒྱ་བསྡུས་ནས་མ་ག་ཌྷཱའི་་རྒྱལ་ས་རྒྱལ་པོའི་ཁབ་ཞེས་བྱ་བར་རྒྱལ་པོ་མ་སྐྱེས་དགྲས་སྦྱིན་བདག་མཛད་ནས་སྟོན་པ་ཞལ་ཞུགས་པའི་སྐབས་བསྟན་པའི་བཀའ་ཆོས་རྣམས་བཀའ་བསྡུ་མཛད་དོ།།ཐེངས་འདིའི་བཀའ་བསྡུ་བསོ་པའི་ཆོས་ལ་འདུལ་བ་དང་མདོ་སྡེ་གཉིས་སུ་དབྱེ་ནས་བསྡུས་པའོ།།མདོ་སྡེ་དེ་ལ་མདོ་སྡེ་ལུང་སྡེ་ལྔ་སྟེ།ལུང་རིང་མོ་ལུང་བར་མལུང་དག་ལྡན་ལུང་གཅིག་ལས་འཕྲོས་པ་ལུང་ཕྲན་ཚེགས་བཅས་སོ།།མདོ་དང་འདུལ་བ་དེ་དག་ལེགས་པར་བསྡུས་རྗེས་ཁག་སོ་སོར་སློབ་དཔོན་ལ་མངགས་ནས་སློབ་མར་རྒྱད་སྤྲོད་བྱེད་དུ་བཅུག་པ་ནི་ངག་ཐོག་ནས་བརྒྱུད་སྤྲོད་བྱེད་པའི་ཐབས་ལ་བརྟེན་ནས་མི་རབས་ནས་མི་རབས་བར་དུ་ཉར་ཚགས་བརྒྱུད་སྤྲོད་བྱུང་བ་ཡིན།སངས་རྒྱས་ཆོས་འབྱུང་ཁག་ཏུ་དེར་བཀའ་བསྡུ་ཐེངས་དང་པོ་ཞེས་གྲགས།བཀའ་བསྡུ་ཞེས་པ་ནི་མཉམ་དུ་ཚོགས་ནས་འདོན་པ་སྟེ།སྟོན་པའི་སློབ་མ་རྣམས་ཀྱིས་མཉམ་དུ་ཚོགས་ནས་སྟོན་པས་གསུངས་པའི་ཆོས་རྣམས་སྐབས་དེར་དཔེ་ཐོག་ཏུ་བྲིས་པའི་ཡི་གེ་མེད་པས་ངག་ཐོག་ནས་འདོན་པས་ཚང་མ་མཉམ་དུ་ཐེངས་གཅིག་ཚོགས་ནས་འདོན་པ་དང་།དེར་བསྐྱར་ཞིབ་བྱས་ཏེ་མ་ལག་ཆ་ཚང་བའི་སྒོ་ནས་དེར་གཏན་འཁེལ་བ་བྱས་པས་ཟེར་རོ།།